b'\n_START_ARTICLE_\nPhilippine Idol\n_START_SECTION_\nAwdisyon\n_START_PARAGRAPH_\nGinanap ang mga pangunahing awdisyon sa tatlong lungsod: Kalakhang Maynila noong Hunyo 3 sa Philippine Internation Convention Center sa Lungsod ng Pasay; Davao noong Hunyo 23 sa Waterfront Insular Hotel; at Cebu noong Hulyo 4 sa International Academy of Film and Television ng Bigfoot Entertainment._NEWLINE_Nagsagawa rin ng mga iskrining na "fast track" sa mga Supermall ng Shoemart (SM) sa ilang mga lungsod gaya ng Baguio, Lucena, Batangas, Iloilo, at Cagayan de Oro. Nagkaroon din ng mga awdisyon sa mga lungsod na walang mall ang SM tulad ng Dagupan, Ilagan, Tacloban, at Zamboanga. Nagsumite ng mga kinakailangang papeles ang mga nag-awdisyon sa "fast track" at umawit ng dalawang kanta sa harapan ng mga huradong mula sa lokal na industriya ng radyo at musika. Binigyan ng pases ang mga nakapasa sa "fast track" upang diretsong makaharap ang tatlong pangunahing hurado. Sinagot ng ABC at ng kanilang mga kaanib sa media na Radio Mindanao Network at Manila Broadcasting Company ang pamasahe, pagkain, at panunuluyan ng mga nakapasa sa mga pangunahing awdisyon.\n_START_SECTION_\nTheater Round\n_START_PARAGRAPH_\nKabuuang 169 ang nakatanggap ng "gold pass" (gintong pases) mula sa tatlong pangunahing hurado, 119 mula sa Luzon at Metro Manila habang 17 at 13 mula sa Davao at Cebu. Subalit, may mga nagpasyang hindi tumuloy sa "theater round". Ginanap ang ikalawang bahagi ng awdisyon sa Sentrong Pangkultura ng Pilipinas mula Agosto 1 hanggang 3. Nanuluyan ang mga kalahok sa Bayview Park Hotel._NEWLINE_Hinati ang mga nakapasa sa 11 grupo na may 15 miyembro, kung saan umawit ang bawat isa nang acapella. Matapos kumanta ang lahat ng miyembro sa grupo, pumili ang mga hurado kung sinu-sino ang uuwi at sinu-sino ang mga pasado para sa susunod na round._NEWLINE_Mula sa 169 na kalahok, 84 ang napili para sa sumunod na pagsubok kung saan aawit sila bilang bahagi ng isang grupo. May tatlong miyembro bawat grupo, lahat lalake o lahat babae. Matatagpuan dito ang tala ng Paunang 84._NEWLINE_Pagkatapos magtanghal ang mga grupo, lumiit ang bilang ng mga kalahok sa 40, at mula dito pumili ang mga hurado ng 24 na semi-finalist. Pormal na ipinakita sa telebisyon ang mga semi-finalist noong 27 Agosto 2006.'